b'\n_START_ARTICLE_\nFinnegans Wake\n_START_PARAGRAPH_\nFinnegans Wake (i faglitteraturen gjerne forkortet til FW eller The Wake) er den siste romanen James Joyce skrev. Den kom ut i 1939, 17 \xc3\xa5r etter Ulysses._NEWLINE_Finnegans Wake regnes som kanskje det mest utilgjengelige romanverket i den vestlige verden. Spr\xc3\xa5ket i boken er engelsk men iblandet over 60 andre spr\xc3\xa5k i et eneste stort sammensurium av ordspill b\xc3\xa5de p\xc3\xa5 engelsk og p\xc3\xa5 ethvert av de andre spr\xc3\xa5kene. Teksten er fullspekket av allusjoner og skjulte sitater, ofte forandret slik at to sitater flettes i hverandre. Selve handlingen blir i alt dette skjult eller i beste fall sv\xc3\xa6rt vanskelig \xc3\xa5 f\xc3\xa5 tak i. Litteraturvitere og andre har siden utgivelsen diskutert til dels h\xc3\xb8ylytt over hva som er den egentlige meningen med verket; mens for eksempel Harry Burrell har brukt et titalls \xc3\xa5r p\xc3\xa5 \xc3\xa5 p\xc3\xa5vise hvordan hele verket egentlig handler om Bibelens skapelsesberetning, har andre understreket hvordan en slik analyse reduserer nettopp det kaoset Finnegans Wake er ment \xc3\xa5 v\xc3\xa6re._NEWLINE_Navnet p\xc3\xa5 verket er hentet fra den irske visa Finnegan\'s Wake.\n_START_SECTION_\nNorsk\n_START_PARAGRAPH_\nSiden han tok utgangspunkt i Dublin og irsk historie, er det naturlig at det er mye norsk i FW. For eksempel er en av historiene som fortelles i boken om en norsk skredder, og ord som bakvandets, Knut Oelsvinger eller Bygmester Finnegan. Dette siste sitatet viser ogs\xc3\xa5 at Joyce brukte Ibsen: stort sett alle Ibsens verker, mange av hans figurer og ogs\xc3\xa5 endel sitater er flettet inn i FWs nettverk. Joyce n\xc3\xa6ret stor beundring for Ibsen, og da han ble kjent med Nora Barnacle, nevnte han den andre Nora, hovedpersonen i Et dukkehjem, men frk Barnacle ante ingenting om henne. Mens Joyce jobbet med Finnegans Wake, \xc3\xb8nsket han \xc3\xa5 legge inn referanser til skandinavisk spr\xc3\xa5k og litteratur, og han hyret etterhvert fem norskl\xc3\xa6rere. Den f\xc3\xb8rste av dem var Olaf Bull. Joyce \xc3\xb8nsket \xc3\xa5 lese norske verk p\xc3\xa5 originalspr\xc3\xa5ket, deriblant Peter Andreas Munchs Norr\xc3\xb8ne Gude- og Heltesagn. Han var p\xc3\xa5 jakt etter ordspill og s\xc3\xa6re assosiasjoner p\xc3\xa5 tvers av spr\xc3\xa5kbarrierene, og dette var noe Bull kunne leve seg inn i. Linjer fra hans dikt g\xc3\xa5r igjen i \xc2\xabdette spindelvev av ord\xc2\xbb, som Joyce selv kalte Finnegans Wake, og Bull selv dukker opp der under navnet \xc2\xabOlaph the Oxman\xc2\xbb.\n_START_SECTION_\nFinn\'s Hotel\n_START_PARAGRAPH_\nI 2013 ble Finn\'s Hotel, som er en samling av ti korte tekster skrevet av Joyce i 1923, utgitt p\xc3\xa5 Ithys Press. Forlaget mener boken b\xc3\xb8r leses som en forl\xc3\xb8per for Finnegan\'s Wake.\n_START_SECTION_\nUtgaver\n_START_PARAGRAPH_\nSiden verket er s\xc3\xa5 ugjennomtrengelig og krever s\xc3\xa5 mye tolkning for \xc3\xa5 forst\xc3\xa5s, har den f\xc3\xb8rste utgaven blitt den eneste utgaven. Alle utgaver av Finnegans Wake har det samme sideantallet og likt antall linjer p\xc3\xa5 hver side, slik at det skal v\xc3\xa6re lettere \xc3\xa5 referere til steder i teksten. Noen norsk oversettelse av Finnegans Wake, er enn\xc3\xa5 ikke \xc3\xa5 oppdrive, men forfatteren Leif H\xc3\xb8ghaug er i gang med et spesielt oversettelsesprosjekt av verket, og som er tenkt \xc3\xa5 v\xc3\xa6re ferdig i 2020. Den norske gjendiktningen av Finnegans Wake, vil komme ut p\xc3\xa5 Samlaget.\n_START_SECTION_\nQuarks\n_START_PARAGRAPH_\n"Three quarks for Muster Mark" (fra side 383) er opphavet til den fysiske termen kvark.'